# David Mackay

David Mackay (Eastbourne, Sussex, 1933 - Barcelona, 12 de novembre de 2014) va ser un arquitecte britànic i soci de MBM arquitectes, juntament amb Oriol Bohigas, Josep Martorell des de 1962, i d'Oriol Capdevila i Francesc Gual des del 2000. Va ser molt actiu a nombrosos països i a Catalunya, on entre altres projectes va treballar en el disseny per a la renovació de la zona del port Olímpic de Barcelona i la construcció de La Vila Olímpica del Poblenou el 1992. El desembre de 2013 va publicar a Edimburg el seu darrer llibre, On Life and Architecture.

## Biografia

El 1958 va obtenir el diploma d'honor en arquitectura del Northern Polytechnic i el 1959 es va fer soci del Royal Institute of British Architects. Aquest mateix any fixà la residència a Barcelona, on el 1962 s'associà amb els arquitectes Oriol Bohigas i Josep Martorell, els quals van crear l'estudi MBM arquitectes. Va escriure nombrosos llibres i assaigs sobre arquitectura, pels quals va ser guardonat en diverses ocasions. Alternà la tasca professional amb la docència en universitats catalanes, estatals i estrangeres i va ser membre de nombrosos jurats d'arquitectura i urbanisme arreu del món. Amb MBM Arquitectes va realitzar diversos projectes com l'Escola Garbí (1965), l'Escola Thau Barcelona (1972-1974), l'edifici d'habitatges a la Kochstrasse a Berlín (Alemanya) (1985-1992), la Vila Olímpica i el Port Olímpic de Barcelona (1985-1992), l'edifici d'oficines Palau Nou de la Rambla a Barcelona (1989-1993), la Universitat Pompeu Fabra a Barcelona (1995-2001), l'escola Vila Olímpica a Barcelona (1996-1999), l'ampliació d'El Corte Inglés (1998-2004), etc. Entre els seus dissenys cal destacar el llum de paret M8M-2 (1966), el moble bar Tredós (1969), tots creats en col·laboració amb Oriol Bohigas i Josep Martorell, o l'armari Àbac (1990), creat amb la col·laboració de Lluís Pau.
A partir de 2003 va ser l'arquitecte principal de A Vision for Plymouth (Una visió per Plymouth), també coneguda com la «Visió de Mackay», que és un important pla per a la renovació de la ciutat de Plymouth, a Anglaterra. El pla implicarà la demolició de la zona d'entreteniment coneguda com a Plymouth Pavilions.
Una de les seves darreres obres a Barcelona va ser la futura seu del Disseny Hub Barcelona.
Era una persona amb inquietuds socials; era col·laborador d'Amnistia Internacional des del 1967, quan l'entitat encara no estava legalitzada a Espanya. Amb l'arribada de la democràcia, va participar en el procés de legalització de la Secció espanyola d'Amnistia Internacional (1978), i en va ser un activista compromès.

## Referències

* ↑ «David Mackay». Gran Enciclopèdia Catalana. Barcelona: Grup Enciclopèdia Catalana.
* ↑ Cugat, Ricard «Mor l'arquitecte David Mackay, un dels pares de la Vila Olímpica de BCN». El Periódico, 12-11-2014 [Consulta: 12 novembre 2014].
* ↑ «60 seconds with…David Mackay, MBM Arquitectes». Building Design, 12-10-2007.
* ↑ Connelly, Iain. «On Life and Architecture» (en anglès). Rias, 01-12-2013. [Consulta: 12 gener 2019].
* ↑ «A Vision for Plymouth» (en anglès). Plymouth City Council. [Consulta: 12 gener 2019].
* ↑ «A vision for Plymouth» (en anglès). BBC Devon, 01-11-2003 [Consulta: 12 gener 2019].
* ↑ «Fitxa al web del Disseny Hub Barcelona». Arxivat de l'original el 2012-11-27. [Consulta: 15 abril 2012].
* ↑ Mediavilla, Manu «En el nacimiento de Amnistía Internacional España fui una especie de secretario aficionado». Revista Amnistía Internacional, nº 110, 01-09-2011, pàg. 36, 37.
* ↑ «Muere David Mackay, uno de los fundadores de Amnistía Internacional» (en castellà). Amnistia Internacional, 13-11-2014. [Consulta: 13 abril 2024].

## Enllaços externs

* Fitxa Arxivat 2012-11-27 a Wayback Machine. a la col·lecció de disseny industrial del Disseny Hub Barcelona